**Skriftlig beretning 2014**

 

**Op til OK-13`s afslutning resolverede generalforsamlingen som følger:**

*”Regeringen har planer om at finansiere en reform af folkeskolen med heldagsskole ved at tvinge lærerne til at undervise mere og forberede sig mindre. Dette er planlagt i et lukket samarbejde mellem Undervisningsministeriet, Finansministeriet og KL.*

*Lærerne i Herlev kommune tager kraftigt afstand fra, at en socialdemokratisk ledet regering således på forhånd søger at fastlægge resultatet af forhandlingerne ved OK-13.*

*Det er helt uhørt, at finansieringen af en lovændring, der skal vedtages i folketinget, hænges op på resultatet af uafsluttede overenskomstforhandlinger*

*Der er reelt tale om, at den danske model er sat ud af kraft.*

*Samtidig står det mere og mere klart, at KL styrer direkte mod en konflikt for at frigøre sig fra alle aftaler.*

*Herlev Lærerforening opfordrer alle beslutningstagere og interessenter til at modvirke og tage afstand fra dette mummespil. Det er ganske enkelt uacceptabelt”*

Selv med en skolereform og en inklusionsdagsorden, har den store fokus således været på kommunernes håndtering af lovovergreb 409.

Aarhus lagde ud med en forsigtig aftale og snart efter fulgte København og et par større jyske kommuner, men Fatwaen - udstedt af moderniseringsstyrelse, KL og regeringstoppen lagde et næsten uimodståeligt pres på indsigtsfulde kommuner og forhindrede i en lang periode aftaler om fornuftige arbejdsvilkår til håndtering af reformens udfordringer og vilkårene for varetagelse af lærerarbejdet i almindelighed. I Herlev kom vi flot igennem - oddsene til trods!

Meget vand er løbet i stranden siden. Bl.a. har ILO givet DLF medhold i en klage angående lovindgrebet. Alligevel giver det aktuelle OK-15 forløb anledning til stærk bekymring over, om historien er ved at gentage sig på afgørende punkter.

Mød frem til debat og ”sidste nyt” på generalforsamlingen den 20. marts kl.??.??i Medborgerhuset.

**Arbejdstiden**

Nedenstående var afsæt for årets arbejde med arbejdsvilkårene efter lov 409.

**Medlemmerne Herlev Lærerforening forsamlet til generalforsamling fredag den 8. marts 2013 udtaler:**

KL`s Tone i debatten om folkeskolens udvikling er både skærpet og skinger.

KL har offentliggjort en hjemmeside fuld af manipulationer om lærernes arbejdstid og nedvurdering af deres arbejdsindsats.

De forestiller sig sikkert, at det kan hjælpe dem med at ”vinde krigen”, men vi kan ikke forestille os, at det øger deres mulighed for at ”vinde freden”.

Medlemmerne i Herlev Lærerforening har med stor tilfredshed noteret sig, at borgmesteren både forudsætter en god tone og et aftalt samarbejde med lærerne som grundlag for at udvikle skolen bedst muligt fremover til glæde og gavn for forældre og elever.

Lærerne i Herlev opfordrer hermed den samlede kommunalbestyrelse til at tage afstand fra KL’s negative kampagne.

Herlev Lærerforening har traditionelt haft et godt samarbejde med Herlev kommune. Således har vores lokale arbejdstidsaftaler altid dannet gode rammer for skoleudvikling.

Herlev Lærerforening og Herlev Kommune har netop indgået aftale om en fornyelse af den lokale arbejdstidsaftale. Aftalen fastholder en synlig ledelse, en stor fleksibilitet og et professionelt råderum.

Samtidig sikrer den et højt antal undervisningstimer for lærerne.

Denne lokalt forhandlede og fleksible aftale vil KL forsøge at sætte ud af kraft.

KL’s ønske om at opgive alle aftaler risikerer at kaste folkeskolen ud i kaos allerede fra det kommende skoleår. Det vil vi advare kraftigt mod!

**Uha! - Nerverne sad uden på tøjet** og følelserne ligeså. Moderniseringsstyrelsen`s og KL`s udstedelse af fatwaen mod lokale arbejdstidsaftaler var klar og iskold. Ellers forstandige, indsigtsfulde og modige ledere blev ført rundt i paranoiaens manege.

Ordet aftale blev erstattet af fællesforståelse, samarbejdsgrundlag, administrationsgrundlag mv.

![MC900231773[1]]()

Ja - selv egentlige aftaler blev landet over forklædt som bilag eller sidepapirer i dokumenter omhandlende helt andre emner end arbejdstid. Det har heldigvis ændret sig siden, men meget af retorikken og den praktiske håndtering hænger desværre ved. Sådan er det åbenbart med fatwaer.

I Herlev indgik vi ”fællesforståelser, retningslinjer og supplerende anvisninger for samarbejdet om overgangsperioden fra 01.08.14 til 01.08.16 mellem Børne- og kulturforvaltningen og Herlev Lærerforening” **som et tillæg til** ”Forvaltningens administrationsgrundlag for skolernes fælles udøvelse af ledelsesretten i forbindelse med Lov 409 og implementering af folkeskolereformen for overgangsperioden 01.08.14 til 01.08.16”. Så meget til KL og moderniseringsstyrelsen, men det var da det hele værd!

Efter et langt og spændende forløb - med en forsinket reform og et kommunevalg - kunne vi udsende nedenstående pressemeddelelse som blev anvendt som grundlag for omtale i både FOLKESKOLEN.dk og en række lokale aviser og kredsblade.

Helt fortjent! For på de parametre, der hurtigt dannede sig for sammenligninger af de knopskydende kommunale ordninger for arbejdstiden nemlig:

***Pressemeddelelse***

***Enighed om rammerne for lærernes arbejdsvilkår i Herlev***

*Der er indgået en fællesforståelse for håndteringen af lærerenes og børnehaveklasseledernes arbejdstid for overgangsperioden august 2014 til august 2016 på grundlag af Børne- og kulturforvaltningens fælles administrationsgrundlag for skolerne.*

*Der er taget udgangspunkt i den særlige aftale, der har været gældende i Herlev de sidste 9 år, hvor kendetegnet har været gensidig tillid, et professionelt råderum, udpræget grad af fleksibilitet og et minimum af bureaukrati.*

*Enigheden om rammerne omfatter bl.a. at lærerne skal dække både den fagrelaterede undervisning og den understøttende undervisning for at opnå den bedst mulige sammenhæng mellem de to undervisningsformer, den bedst mulige læring hos eleverne og for at styrke lærer- og pædagogsamarbejdet.*

*Forvaltningens administrative grundlag for skolevæsenet opdeler lærernes årsværk i 3 hovedelementer:*

* *Et gennemsnitligt undervisningstimetal for lærerne,*
* *En tilstedeværelsestid med opgaver og mødeaktiviteter*
* *En fleksibel pulje til sikring af forældresamarbejde og lærernes råderum*

*Lærerne underviser i gennemsnit 980 lektioner (735 timer) pr. år fordelt på 200 elevskoledage.*

*Dertil kan skolerne planlægge med 7 arbejdsdage f.eks. som forberedelse til skoleåret.*

*Der er afsat 420 timer i en pulje for at sikre samarbejde med og fleksibel betjening af forældrene. Også sociale arrangementer samt forberedelse henhører under den fleksible pulje.*

*Samtidig vil puljen understøtte lærernes professionelle råderum, hvorfor læreren kan udføre opgaverne, hvor de finder det mest hensigtsmæssigt, herunder på skolen.*

*Skolelederne har fået et udvidet ledelsesrum, hvor der bl.a. i tilstedeværelsestiden kan planlægges mødeaktiviteter for hele medarbejdergruppen og for afdelinger af skolen eller team. Der er også rum for udførelse af andre opgaver og funktioner.*

*Tilstedeværelsestiden er som udgangspunkt 30,5 time om ugen, men vil svinge i forhold til de lærerlagte skemaer og ledelsens planlagte mødevirksomhed og kan derfor i perioder omfatte en større del af arbejdstiden.*

*Der er også enighed om, at processen for udarbejdelsen af opgaveoversigten skal være retfærdig, gennemskuelig og involverende.*

*Kravene til indholdet af opgaveoversigten er nærmere beskrevet.*

*I en tid, hvor lærerne skal vænne sig til helt nye vilkår, og skoleledelserne har behov for gode rammer, er der hermed skabt det bedst mulige afsæt for en vellykket implementering af den ny reform for folkeskolen og Herlev Skolevæsen vil fortsat fremstå som en særlig attraktivitet.*

*For yderligere oplysning, Bent Larsen, 4494 9750, 2122 3625 Mail:* *023@dlf.org* *Herlev Lærerforening.*

*Det ”administrative grundlag” og ”fællesforståelserne” ses her:* [*www.Herlev.laererforening.dk*](http://www.Herlev.laererforening.dk)

Undervisningsmængden, antal arbejdsdage, tilstedeværelsestiden, det professionelle råderum og aftaler om U-tillæg - kunne vi samlet set lægge distance til så godt som alle andre kommuner.

**En væsentlig skønhedsplet** i administrations-grundlaget skal påpeges: Der er **ikke** et maksimalt undervisningstimetal for den enkelte. Denne individuelle sikring blev en af krigsomkostningerne sammen med det stærkt øgede undervisningstimetal. Til gengæld har det maksimale gennemsnitlige timetal (735) en stor kollektiv værdi og sikrer et antal stillinger i forhold til undervisningsmængden.

**Alligevel er ikke alt fryd og gammen**. Det er generelt blevet væsentligt hårdere at være lærer i den danske folkeskole. Den større undervisningsmængde har reduceret forberedelsestiden og det er en urimelig ydmygelse, at der ikke kan sættes timetal på de øvrige arbejdsopgaver.

Der er også andre afgørende bekymringsfelter, men det henhører til de fagpolitiske overvejelser i forbindelse med kredsens politik på området.

Dette vil blive berørt i følgende afsnit om de fremtidige overvejelser.

**Arbejdet frem mod aftalefornyelse**

Allerede ved afslutningen af arbejdet med ”fællesforståelserne” sidste år stod det klart, at vi havde et hængeparti? Hvordan håndterer vi det gennemsnitlige undervisningstimetal, hvordan beregnes det efterfølgende på skolerne og hvilke konsekvenser skal beregningerne have - f.eks. for overtid?

Umiddelbart efter ferien henvendte vi os til den ny centerchef med ønsket om at mødes snarest i forhandlingsudvalget.

 Udover hængepartier og nye aktuelle emner, var det hensigten løbende at drøfte den generelle udvikling i arbejdstidsspørgsmål, samt naturligvis at drøfte aktuelle problemstillinger på vores skoler med henblik på den aftalte midtvejsevaluering og for at være opdateret med henblik på fornyelse af arbejdstidskomplekset for skoleåret 2016/17.

**Der er nok at tage fat på:**

Beskrivelse af grundlaget for beregning af det gennemsnitlige undervisningstimetal. Håndtering af resultatet.

Afregning af undervisningstid som overtid. (hvilken opgavemængde tillægges undervisningen?)

****

Planlægningen og indholdet af mødetiden.

Gråzoner i den fleksible pulje. Er der henlagt opgaver til denne pulje, der bør udløse ulempegodtgørelse? (efter kl.17.00)

Nye regler for ansættelse af timelønnede.

Tolkning af afregningsregler for timelønnede vikarer.

Plan for udvikling af arbejdspladser.

Anvendelse af lockoutmidler

Tillæg til (nye)vejledere.

**I relation til opgaveoversigten:**

Håndtering af lejrskoler.

Kursustid inklusiv transporttid.

Atomisering af tilsynsopgaver.

Dertil kom udlægningen af **konsekvenserne af de opsagte personalepolitiske ordninge**r:

Seniordage, forhåndsfastlagte - ikke overenskomstmæssige – fridage: Juledag, nytårsdag, 1. maj og grundlovsdag. Varsling af 6. ferieuge.

Derudover havde vi et stort behov for at drøfte de noget **overraskende meldinger på DLF`s kongres** i september. Emner der også fandt vej til de sociale medier samt i nogen grad til den lokale debat.

Problemstillingen var og er: **Det grænseløse arbejde.**

Fast tilstedeværelse vs frihed til at udføre arbejdet, hvornår og hvor det findes hensigtsmæssigt.

Med udspring i det jyske hørte vi meldinger om en vis tilfredshed med at kunne holde fri f.eks. fredag kl. 15.00. til mandag kl. 8.00. De barske konsekvenser af manglende forberedelse - kunne tillæres! Vi er jo mange i samme båd!

Over for dette står vores vilkår i Herlev med markant større tilstedeværelsesfrihed, men ingen tidsmæssig bagkant i forhold til at løse de pålagte opgaver.

Problemstillingen er helt reel i en situation med voksende opgavemængde.

**Professionsaftaler og lønmodtageraftaler** er jargongen for de to aftaletyper. De sidste 10-15 år har professionstilgangen været altdominerende. I særlig grad i Herlev.

Vi har 8 års forspring med at håndtere det professionelle råderum, som vi har fået tillagt i enestående grad. Skulle vi kunne ”slå op i banen” og lade os indespærre 40 timer om ugen, med fragmentariske muligheder for forberedelse, store logistiske udfordringer og et stadigt pres for at servicere forældre - for til sidst alligevel at foretage **overlevelsesforberedelse** - uden for den fastagte tilstedeværelsestid? Vi tror ikke på det!

De eventuelle overvejelser i denne forbindelse tilskriver vi manglende erfaringer med alternativet.

Vi ser da også flere og flere eksempler på opblødning af de rigide fastsættelser for tilstedeværelsen i andre kommuner, men sjældent i sammenhæng med de øvrige vilkår, der er gældende for os.

**Men vi er ikke i mål! Slet ikke.**

Derfor er det afgørende for os at være i dialog på alle niveauer løbende. Der skal justeres, skrues og mingeleres i takt med erkendelse af problemerne og mulighederne for at imødegå dem.

**Hvilke problemer har vi løst i fællesskab siden skoleårets start**?

Der er skabt et grundlag for beregning af den gennemsnitlige undervisningstid og det er fastslået, at undervisningsmængden er holdt inden for den aftalte ramme.

Vi har afklaret, hvordan ændringerne i personalepolitikken håndteres.

Vi har set en rigtig god bevægelse i anvendelse af mødetiden.

Der er enighed om tolkningen af vikarafregningen

Der er aftalt en fælles **kronesats for undervisning som overtid** på alle skoler.



Den planlægningsmæssige udfordring og det meget store irritationsmoment vedrørende arrangementer i flexpuljen - der ikke planlægges og bestemmes af læreren, men ikke udløser ulempegodtgørelse - er høj prioritet på den aktuelle dagsorden.

Også skolelederne ønsker en løsning, så der kan planlægges med en mindre mødetidsmængde efter kl. 17.00.

Vi satser stærkt på at kunne præsentere en løsning på generalforsamlingen den 20 marts.

**Lokal lønaftale**

Lov 409 opsagde alle lønaftaler, der var indgået med en særlig hjemmel i arbejdstidsaftale A 08. Dette har medført, at der skal gives særskilt U-tillæg for de konkret udførte undervisningstimer i henhold til det udvidede undervisningsbegreb for hver enkelt person - løbende justeret hen over året.

Alle aftaler om akkord- og timerammetillæg er automatisk opsagt som følge af ophævelse af arbejdstidsbestemmelserne. Aftaler om et samlet kommunalt tillæg er dermed splittet op.

Kun et par kommuner i landet havde ikke indgået arbejdstidsaftaler hjemlet i A 08, men fundet hjemmel i KTO-aftalen. Disse kommunale aftaler var ikke omfattet af Lov 409.

Sådan en kommune er vi.

DLF slog det rigeligt stort op, at lærerne kunne forvente en klækkelig lønforhøjelse pga. det større U-timetal og det udvidede undervisningsbegreb. De gjorde knap så meget ud af, bortfald af aftaler om akkord- og timerammetillæg og evt. ulempetillæg ville trække i den modsatte retning og dermed modregne stigningen i U-tillæggene.

780

I god forståelse med forvaltningen tog vi **udgangspunkt i vores velfungerende fællestillæg -** **Herlevtillægget.** Ulempetillæg findes ikke, hvor man selv tilrettelægger arbejdet. Men akkord- og timerammer har været en del af Herlevtillægget.

Det var ganske indviklede regnestykker, der rullede over bordet i de dage. Det var en fælles holdning, at det ville styrke fællesskabet at fastholde Herlevtillægget.

Efter udregninger, modregninger og ubetalte regninger, fandt vi hinanden i et U-tillæg, der inkluderede det udvidede U-begreb for en udbetaling for 780 timer til **alle** lærere (på fuld tid).

Denne konstruktion respekterer at øvrige pålagte opgaver er ligeværdige i det samlede lærerarbejde.

Alle lærergrupper samt børnehaveklasselederne steg således mellem 350,- og 360,- kr./md. Herlevtillægget udbetales samlet og andrager for en OK-ansat lærer ca. 29.000,-/år.

Se aftalen på [www.herlevlaererforening.dk](http://www.herlevlaererforening.dk)

Dette kan man gøre for en beskeden merpris på ca. 1,2 mio.

Det adfærdsregulerende element er fastholdt ved, at eventuelt tillagte undervisningstimer - fagrelaterede som understøttende - over 780 timer - udløser ca. 109,- pr. klokketime.

I nogle kredse fulgte de KL`s anbefaling og opsagde alle lønaftaler til udløb ved skoleårets start. Det er i skrivende stund ikke alle kredse, der har fået et positivt regnskab ud af omlægningerne.

**Løntjekkampagne**

Sammen med en række faglige organisationer gennemførte Herlevkredsen en løntjekkampagne over et par uger, hvor TR og styrelsesrepræsentanter besøgte skolerne for en gennemgang af lønsedlerne og teknikken bag. Der blev uddelt materialer, HLF`s lønkort og studeret lønsedler.

![MB900310998[1]]()

Der blev fundet en del mindre fejl, men ingen graverende og ikke noget, der ikke kunne løses ved en henvendelse til skolen/lønkontoret.

Erfaringsdatoerne, fritvalgsordningerne, tillæg udbetalt i henhold til beskæftigelsesgrad, et par nye satser og lidt niveauregulering var syndens gengangere.

TR har et notat, der redegør for de samlede erfaringer.

**Øvrige lokale forhandlinger**

**Lønforløb for ikke læreruddannede.**

Ved mødet for nye lærere var der nogle kolleger, der mente sig berettiget til at få tillagt anciennitet fra deres tid som undervisere i andre kommuner før endt læreruddannelse.

De var undskyldt i deres vildfarelse, da et aftaletillæg af en senere dato ikke havde fundet vej til vores hjemmeside.

Nu er de to papirer skrevet sammen, og når **hjemmesiderenoveringsprojektet** er afsluttet (læs ”fra vor egen verden”) vil den sammenskrevne aftale være at finde der.

Indholdsmæssigt er der beskrevet et lønforløb for uuddannede - jf. OK-08 - og der ydes anciennitet for ansættelse som månedslønnet i Herlev Kommune forud for bestået læreruddannelse.

**Efter- og videreuddannelsesudvalg**

Efter et år, hvor forvaltningen tilsyneladende har øvet sig på at klare sig uden dialog med kredsen på visse punkter - jf. Lov 409 ☺ har vi klaget vor nød. Det var mere end den ny centerchef kunne bære og han lovede bod og bedring. Det har han holdt. Omkring årsskiftet, har der været 2 møder mellem kreds og forvaltning om efter-og videreuddannelse.

Nedenstående har bl.a. været drøftet:

**![MC900056116[1]]()**

**Problemstillinger?**

Reformens uddannelseskrav til linjefag eller lignende kompetencer inden 2018/20.

Inklusion af 96 % af FS-elever

Gabet mellem kursusafgifter og kursustid / lærerarbejdstid

Kompetenceafklaring

Dokumentation for anvendelse af midler til formålet (alene for at udløse finansieringen)

Dokumentation af virkningen af kompetenceløftet.

Det stod hurtigt klart, at der er to beslutningstagere på dette område: Forvaltningen om fælles uddannelsesforløb og skolerne for det lokalt tematiske og de fagfaglige kurser.

**Nuværende centralt igangsatte projekter:**

Læringsvejledere ca. 30 lærere

Inklusion / herunder Gl. Hj. ekstern vejledning. Ca. 90 lærere/år

Praktiklærere

Kurser i relation til handleplan for matematik

Fagfaglige kurser

**Prioritering og vurdering** af aktiviteter inden for de økonomiske rammer:

Overordnet ønskes det centralt fastsatte kursusprogram fortsat med lidt supplering i matematik. Måske læringsvejledere i mindre omfang.

Nedenfor ses en rå skitse af resurser, der hidtil har været til rådighed for efter-videreuddannelse.

Lokale resurser. 34 timer pr. lærer?

34 timer pr. lærer = ca. 5 stillinger = ca. 2,3 mio. til arbejdstid.

Regeringen efteruddannelsesmilliard. = 356.000,- til kursusafgifter.

Mærsk million til Herlevs lærings- / inklusionsprojekt.

Corydons 3 x 25 mio. = Herlev Jf. DUT = 125.000,-

Kan søges f.eks. til inklusion/frigørelse af speciallærere.(Gl.Hj).

**Kredsens fokuspunkter:**

Kompetenceafdækning i forbindelse med linjefagsuddannede samt finansiering af den arbejdstid, der medgår til de kurser, der kan købes for regeringens uddannelsesmilliard. (ca. 2000,- pr. lærer pr. år)

DLF har beregnet, at der gennemsnitligt skal anvendes 53 timer pr. lærere i Danmark til arbejdstid til de kurser, der kan købes for uddannelsespengene – efter kommunerne har bidraget med deres nuværende efteruddannelsesresurser. Efter lov 409 er risikoen, at tiden lægges oven i puljen til øvrige opgaver - uden angivelse af timetal.

I givet fald endnu en ekstra byrde i reformens tegn. Vi skubber ikke på, før der er en løsning.

Kompetenceafdækning skal udføres i et åbent samarbejde, når tiden er inde.

Lockoutmidlerne bør tages i anvendes i forbindelse med ekstra midler til efter-videreuddannelse.

**TR på alle matrikler i skoleåret 2015/16?**

Som en del af ”Fællesforståelserne”, vil der næste skoleår kun være en TR og en suppleant på ”matrikelskolerne”. Til gengæld fastholdes resurserne således, at det vil være muligt, at den valgte TR har samme resurser som TR på den største matrikel i dag og suppleanten kan ydes tid som TR på den mindste matrikel i dag.

Emnet er på dagsorden til OK-15, så vi må se, om et resultat vil overtrumfe den lokale forhåndsaftale

![MH900251699[1]]()Det er usikkert om der kan opnås tilskud for ”kontaktperson” gennem DLF`s AKUT-midler for en TR-suppleant. Altså måske en resurseproblemstilling?

**Afskedssager**

Efter ferien er bunken med afskedssager på formandens skrivebord vokset til anseelig højde.

Aldrig har vi set så mange afskedssager, hvor man i den grad er hurtig på aftrækkeren.

Sagerne dækker alle tilfælde:

Utilstrækkelighed i prøveperioden, sygefraværssager for OK-ansatte såvel som tjenestemandsansatte, men desværre også overraskende ønsker om afsked med diskretionære begrundelser, der er sværere at sætte ord på.

![MB900196542[1]]()Disse sager trækker ofte ”søm ud” hos dem, der håndterer dem. Der er tale om svære samtaler med kolleger, der i de fleste tilfælde er i frit fald. Teknikken omfatter indsigt i både dagpengeregler, sociale forhold, pensionssystemer, ferieregler og retspraksis.

Hertil kommer behandling af sagsakterne og efterfølgende eventuelle forhandlinger med DLF`s mellemkomst.

Det er klart vores opfattelse, at skolelederne har fået ”armslængde” med etablering af HR-afdelingen på rådhuset. HR rådgiver konkret med en vifte af handlemuligheder og deltager i alle møderne herom. I de fleste tilfælde findes acceptable løsninger, men der er sager i ”blodbunken”, vi ser frem til behandlingen af med stor bekymring.

Det er nyt, at der med mange års tilløb pludselig udøves ledelseskraft med henblik på, at afslutte lange lærerliv hurtigst muligt.

Retfærdigvis skal det bemærkes, at der fortsat ikke ses ændring i håndteringen af terminale diagnoser.



**Øvrige lokale forhold**

**Hovedudvalget**

Den helt centrale opgave har været at forhandle en ny MED-aftale. Den har været ca. 1 ½ år undervejs. Erfaringerne fra de 36 første MED-aftaler, der blev sendt til bedømmelse hos parterne - og dumpede - tilgik os så betids, at vi kunne rette ind, før vores MED-udkast blev fremsendt til de respektive høringsorganer. Vi bestod. Godkendt!

Det kan vi da bryste os lidt af, men i virkeligheden er det afgørende spørgsmål, om arbejdsgiverne er interesserede i at bruge de friske tekster til et egentligt samarbejde – også om de svære spørgsmål?

Desværre er der en lang række eksempler på, at medarbejderrepræsentanterne på skift giver udtryk for frustrationer over utilfredsstillende procedurer. Det er vi også stødt på i ny og næ!

Formentlig har omstruktureringerne og arbejdspresset båret skylden for, at ledelsessiden ikke i alle tilfælde har udnyttet det ny grundlag fuldt ud. Det må man tro!

Udarbejdelse af retningslinjerne for budgetbehandlingsproceduren har jeg selv deltaget i. Efterfølgende har budgetbehandlingerne da også fuldt de ny anvisninger til fulde. Det giver blot ikke flere penge at arbejde med. Og hvor meget hjælper det, når man alligevel åbner budgettet midt i budgetperioden?

De ekstraordinære besparelser, personalepolitiske ændringer, likviditetsspørgsmål og afskedsrunder på rådhuset og eksternt i kommunen, har fyldt i arbejdet og er **omtalt i afsnittet om kommunaløkonomi.**

Ud over faste punkter vedrørende arbejdsmiljø har væsentlige emner været:

Digitaliseringsstrategien / Grundlag for samarbejdet med frivillige / Søsætning af brugerundersøgelser / Uddannelse i MED-systemet mv.

Statistiske oplysninger om sygefravær er afgørende for dette arbejde. Grundlaget for opgørelserne er endnu ikke entydige efter centerdannelserne og indførelsen af det ny lønsystem.

Men det er på vej!

Der har været afholdt en temadag ”En kur mod sygefraværet” for Hovedudvalgets medlemmer. Fortræffeligt! Dog bliver det svært at anvende det som et fællesgrundlag for arbejdet, da kun repræsentanter for medarbejderne mødte frem?

**Et eksempel** på arbejdet i et underudvalg under Hovedudvalget:

Budgetforligsparterne i Herlev var enige om at igangsætte et projekt - forankret i MED-systemet - ”Herlev som den gode arbejdsplads”.

Det er ambitionen, at underudvalget skal udarbejde et ”katalog” over tiltag på det personalepolitiske område, der så skal behandles i Hovedudvalget med henblik på, at kommunalbestyrelsen kan lade det indgå i budget-2016-drøftelserne.

Mon noget af det tabte land kan vindes tilbage?

**Nyt MED-udvalg for ”Center for dagtilbud og skole” - DASK**

Der er etableret et nyt MED-udvalg efter oprettelsen af Center for dagtilbud og skole.

Der er 7 medarbejderrepræsentanter og 6 repræsentanter for ledelsen. Et smallere og forhåbentlig mere ”intimt” og arbejdsdygtigt udvalg. Vi har personlige suppleanter. Min suppleant er næstformanden, Jens Lunden, KIL vest.

Arbejdet har ud over at udarbejde formalia som forretningsorden mv. bestået i behandlingen af genåbning af budget 2014 med rammebesparelser og opsigelse af personalepolitiske ordninger og budget 2015. Disse emner har fyldt meget og er omtalt i budgetafsnittet.

De faste punkter på dagsordenen er generel gensidig information, anmeldte arbejdsskader, besøg af arbejdstilsynet, sygefraværsstatistik og arbejdsmiljødrøftelser.

![MB900232137[1]]()Desværre er arbejdet med sygefraværsstatistik ikke ”oppe at stå” efter omstruktureringen med centrene. Men det er på vej - loves der!

I øvrigt er tallene for skolernes sygefravær flotte og - endnu - stabile på omkring 3 - 4 % inklusiv langtidssygefravær.

Seneste initiativ er etablering af et lille underudvalg for udarbejdelse af forslag til spørgeskabelon til den forestående APV på skoleområdet.

Der er også taget hul på behandlingen af budgetforligets beslutning om oprettelse af et ”kombi-bibliotek” på Kildegård Vest.

Din TR vil fremover være i besiddelse af alle dagsordner og referater fra møderne. Når afløseren for Horizont = Herlev-intra er på plads

engang, vil man også kunne hente informationerne her.

**Ny skole - skolereformen i Herlev.**

Bevægelse, flere timer, nye mål, faglig fordybelse, understøttende undervisning, læringsvejledere og alt det andet. Alle folkeskolereformens elementer skulle sættes i søen på folkeskolerne i Herlev.

En del af forarbejdet fandt sted i udvalget ”En ny skole i Herlev”, hvor HLF deltog sammen med skoleledere, forvaltningsfolk, lærere og pædagoger. Der er vist almindelig enighed om, at det der foreløbig er kommet ud af det er ”folkeskolereform vers. 1.0”.

De vejledende timetal er implementeret. Flere timer i dansk, matematik og kristendom. Engelsk fra 1. klasse og tysk og fransk fra 5. klasse samt håndværk og design på flere klassetrin. Der har været afholdt lokale kurser i begyndersprog og håndværk/design. I høringssvar til den nye timefordelingsplan ønskede vi, at en enkelt lektion blev flyttet fra 4. til 5. klassetrin i natur/teknik og en lektion håndværk & design den anden vej af hensyn til implementeringen af den naturfaglige rygsæk på 5. klassetrin. Sådan blev det også. Desuden viste det sig ikke lovmedholdeligt, at implementere timetallet for tysk og fransk i 8. og 9. klasse. Midt - om ikke ligefrem sent - i skolernes fagfordeling blev det derfor til en ekstra sprogtime, som blev taget fra timerne til understøttende undervisning.

**Høringssvar vedrørende ændring i timefordelingsplanen - 27. marts 2014:**

*”Den foreslåede timefordelingsplan svarer til undervisningsministeriets vejledende. Ændringen vil betyde en forøgelse af timerne til dansk, matematik, kristendom, musik og håndværk og design / madkundskab.*

*Der vil være en nedsættelse af timerne til engelsk og billedkunst.*

*Aktivitetstimerne gældende for skoleåret 2013/2014 bortfalder til fordel for Folkeskolereformens understøttende undervisning.*

*Desuden afskaffer Folkeskolereformen klassens tid og opgaverne skal ligge i den understøttende undervisning.*

*Herlev Lærerforening foreslår flg. ændring i timefordelingsplanen: en forøgelse af timetallet med 30 fra 60 til 90 for faget natur/teknik på 5. årgang for at understøtte implementeringen af den naturfaglige rygsæk på 5. årgang. For at det samlede timetal på 5. årgang ikke dermed forøges foreslås en tilsvarende timetalsnedsættelse i faget håndværk og design. Ønskes det vejledende timetal hen over et skoleforløb fastholdt for de to fag kunne der byttes omvendt på 4. årgang.*

*HLF udtrykker bekymring for, at det foreslås, at ændringen sker uden overgangsordning.*

*Særlig for sprogfagene engelsk og tysk/fransk på 8. og 9. årgang vil få en nedgang i timetallet op til den afsluttende afgangsprøve.*

*HLF udtrykker bekymring for nedsættelsen af timetallet for faget billedkunst på 6. årgang.*

*I medfør børne- og kulturforvaltningens administrationsgrundlag for lærernes arbejdstid, skal lærerne varetage alle undervisningsopgaver i folkeskolen – også den understøttende undervisning. Opgaver der tidligere lå i klassens tid skal derfor fortsat varetages af lærere, hvorfor det er naturligt at klasselæreropgaverne fortsat varetages af lærere.”*

Et element, der på landsplan har skabt stor opstandelse er lektiecafe og faglig fordybelse. Det har der været forholdsvis stille om her. Ganske få elever har valgt fra. Ganske givet fordi timerne varetages af lærere, og fagligheden og forbindelsen til resten af undervisningen dermed er sikret.

Timerne til understøttende undervisning varetages på normalskolerne som noget enestående i landet udelukkende af lærerne. Det betyder, at vi har mulighed for at anvende timerne målrettet og planlægge dem fleksibelt.

Elementerne i skolereformen gælder også kommunens specialskole Gl. Hjortespring skole. Den længere skoledag med flere fagtimer bedømte man ville være for meget for eleverne her, men der kunne ikke gives dispensation. Arbejdet med eleverne på skolen er i større grad delt med pædagogerne. Derfor varetager pædagoger her den understøttende undervisning.

Skolerne har hver især et par håndfulde lærere på kursus som læringsvejledere i målstyret undervisning. Deres funktion i skolernes dagligdag er ikke afklaret endnu. Vi forventer naturligvis også her at blive taget med på råd.

*![C:\Users\023\AppData\Local\Microsoft\Windows\Temporary Internet Files\Content.IE5\CNPN10UB\pig1_1[1].jpg]()”En gris bliver ikke tungere af at blive vejet” (Vistnok Marianne Jelved)*

Vi har endnu til gode at se, hvordan man kommunalt og på skolerne vil forholde sig til et af reformens mindre profilerede elementer - øget anvendelse af kvantificerbare måltal for elevernes læring og trivsel. Måltallene er: Mindst 80 procent af eleverne skal være gode til at læse og regne i de nationale test. Andelen af de allerdygtigste elever i dansk og matematik skal stige år for år. Andelen af elever med dårlige resultater i de nationale test for læsning og matematik skal reduceres år for år. Elevernes trivsel skal øges.

Til dette skal udvikles et nyt *ledelsesinformationsredskab* (sic) og der skal udarbejdes en national skriftlig statusredegørelse årligt. Vi må håbe, at instrumenterne i en respektfuld dialog mellem folkeskolens professionelle aktører om skolens virke bliver anvendt til gavn for undervisning og elevernes læring og trivsel og ikke degenerer til det rituelle PISA-cirkus i en storm af ministerielle regnedrengsregneark og politiske muddersynsninger.

**Fra vor egen verden**

**Kryolitbo/kontorfaciliteter.**

HLF´s lokaler ligger som bekendt på Herlevgårdsvej 32A. Der har foreningen haft til huse i en lille andelsboligforening siden først i 1990’erne. Andelsboligforeningen hedder **A/B Kryolitbo**. I en årrække har HLF stillet arbejdskraft, lokaler og i mindre omfang forplejning til rådighed for andelsboligforeningens arbejde. For tiden beklæder Jens Lunden formandsposten i bestyrelsen.

Henover sommeren og efteråret 2014 er et længe forberedt og ventet renoveringsprojekt, bl.a. med udskiftning af bygningens vinduer blevet gennemført. Endvidere blev varmeforsyningen i foråret omlagt fra olie til naturgas. Alt dette uden at det var nødvendigt at hæve boligafgiften. Det kunne gøres fordi vi kunne optage et lån til lav rente og fordi vi i forvejen havde hensættelser til forbedringer. Vi lånte 1,8 mio. kr. – og har stadig penge tilovers til forskelligt ekstraarbejde. Oven i købet forventer vi at kunne spare en del på varmeregningen. Alt i alt forekommer projektet meget vellykket.

I HLF har vi for den nette sum af 63.000 kr. fået udskiftet de gamle slet isolerede træbrystninger med godt isolerede murede. Det skulle udover en mindre varmeudgift også betyde mindre støj fra vejen – og så er det pænere både udvendigt og indvendigt.

**Nyt design, ny struktur, bedre brugervenlighed - Ny hjemmeside**

Herlev lærerforening har fået nyt hjemmeside design. Den overordnede ambition har været at optimere brugervenligheden. Vi håber den nye hjemmeside gør det nemmere og mere overskueligt at finde oplysninger om såvel lokale som nationale forhold, medlemsfordele, lønaftaler, medlemsaktiviteter og meget mere.

Vi har igennem de sidste måneder arbejdet med at kortlægge indhold, tilrettelægge struktureringen af den nye hjemmeside, samt migrere data.

Adressen - www.herlevlaererforening.dk/ - er stadig den samme. Men det er hjemmesidens design, struktur og funktionalitet ikke. Hjemmesiden har været udsat for en større forvandling – alt sammen for, at gøre det lettere at finde det, man leder efter. Når du bevæger dig rundt på siden, vil du opleve, at menustrukturen er forenklet. Det samme gælder hele navigationen, som er indrettet med henblik på, at man kan nå frem til alle sider med højest tre klik.

Som en ekstra krølle på halen er den nye digitale løsning udviklet til at reagere responsivt. Det vil sige, at hjemmesiden automatisk skulle kunne tilpasse sig den mobile platform, man benytter. Det giver en masse fordele når man skal finde rundt på hjemmesiden bland andet ved hjælp af diverse mobile devices.

**Fejl og mangler**

Vi er super spændte på at få det hele skudt i gang. Arbejdet med siden vil være under stadig udvikling, efterhånden som vi får nogle flere erfaringer. Hvis du oplever fejl eller mangler på den nye hjemmeside, skal du være velkommen til at sende os en mail på 023@dlf.org med emnet ”hjemmeside” så kigger vi på det hurtigst muligt. Vi opfordrer alle til at gå på opdagelse på den nye hjemmeside og håber, at du/I vil kunne lide resultatet.

**Farvel! Formanden står af!**

Ja – du læste rigtigt! Han går frivilligt.

34 år og 4 måneder. Det har været kvalitetstid i mit liv. Indiskutabelt.

Det er mit forfængelige håb, at det har bidraget til også at give lidt kvalitetstid i jeres arbejdsliv.

Jeg regner med at give det et par ord med på vejen og sige pænt farvel og tak på vores ordinære generalforsamling den 20. marts, der jo meget belejligt i år byder på bespisning og et lille glas.

Det medfører også en lidt ændret dagorden, da det er nødvendigt at optage punktet ”valg”, der ellers hører til i lige år.

Der skal vælges formand, næstformand, generalforsamlingsvalgt styrelsesmedlem og måske endda suppleanter – ligesom der overvejes lettere justeringer.

Der arbejdes pt. med to sidestillede personer på næstformandsniveau – en organisatorisk og en politisk ansvarlig - med reference til formanden. Vi foreslår at stille Pædagogisk Forum i bero bl.a. på grund af ændret resurseallokering.

**Kommunal økonomi og budgetlægning 2015**

**Aftalen om kommunernes økonomi** blev i år indgået den 3. juni.

Rammen for de kommunale serviceudgifter i 2015 tager udgangspunkt i den aftalte ramme for 2014, der tillægges 350 mio. til styrkelse af kommunernes sundhedsindsats. Der reguleres i hht. DUT-pricippet for pris- og lønudviklingen. Et ekstra finansieringstilskud på 3 mia. fortsættes for at kunne holde serviceniveauet uden at få likviditetsproblemer.

Skatten holdes uændret for kommunerne under et. Budgetloven og sanktionsbestemmelserne vil straffe kommunerne, hvis de under et ikke overholder rammen for serviceudgifterne.

Regeringen og KL er enige om at videreføre moderniseringsaftalen, der sigter på at frigøre 12 mia. kr. frem til 2020 gennem modernisering af den offentlige sektor. Parterne forpligter sig til at frigøre 2 mia. kr. i kommunerne frem til 2016. Midlerne skal forblive i kommunerne og anvendes til at udvikle og forbedre den borgernære service.



Der ydes 600 mio. med henblik på at imødekomme lokale omstillingsproblemer, der følger af folkeskolereformen. (fordeles efter en særlig nøgle, der giver de kommuner, der allerede har taget besparelserne ned i kommunekassen. Herlev får næsten intet).

Herudover har kommunerne fået en permanent forhøjelse af bloktilskuddet på 407 mio. pr. år. Svarende til godt 2 mio. i Herlev.

Disse midler er ikke øremærket til folkeskolen og er da heller ikke tilført skolebudgettet. Med andre ord: Intet nyt under solen.

**DLF-kommentar:**

Igen meget stram styring af kommunernes økonomi. Det omfattende sanktionsregime har alvorlige konsekvenser for det kommunale serviceniveau. Kommunerne har nu 3 år i træk brugt ca. 5 mia. mindre end aftalt af frygt for at overskride rammerne. Aftalen giver ikke en ellers tiltrængt økonomisk håndsrækning til den folkeskole som efter mange års nedskæringer skal gennemføre en folkeskolereform med flere timer og øget inklusion.

**Kommunalbestyrelsen i Herlev indgik 2 årigt budgetforlig med S, DF, V og C.**

Aftalen hviler på en generel forudsætning om overholdelse af det statslige loft over drift- og anlægsudgifter i begge budgetår, således som det er udmeldt af regeringen og som det er kommet til udtryk for budgetåret 2015 i økonomiaftalen mellem KL og regeringen.

Sådan! – Og hvordan ellers?

Et afsnit omhandler eventuelle kommunale indtægter i forbindelse med **frikøb af hjemfaldsklausuler** i den almennyttige boligsektor, der vil indgå i budgetdrøftelserne for 2016 for så vidt angår anlægsbudgettet.

Dette afsnit er pludselig blevet både aktuelt og ganske interessant, da der netop i en aftale om hjemfaldsforpligtelser **tilgår Herlev Kommune 79 mio**., hvilket fordobler den i øvrigt nyligt øgede kassebeholdning. Tillykke - men til hvem? Og med hvad?

Vi ku` foreslå en investering i indretning af det fysiske arbejdsmiljø - lærerarbejdspladser - og måske endda nogen IT-redskaber? Det er da en investering med perspektiver!

Forligsparterne i Herlev var også enige om at igangsætte et projekt, forankret i MED-systemet, ”Herlev som den gode arbejdsplads”.

Projektet skal fremkomme med forslag til understøtning af medarbejdernes trivsel, engagement, faglighed, og tværgående samarbejde om kerneopgaverne med plads til udvikling og fornyelse samt fokus på tillid, anekendelse og arbejdsglæde. En af effekterne forventes at være en nedbringelse af sygefraværet.

Jamen, hillemænd! Alle de senere års personalepolitiske goder er sparet væk med det sidste træk, der fjerner den lokale seniorpolitik, ikke overenskomstmæssige fridage forankret i den personalepolitiske håndbog, stramninger i forbindelse med rådhusets arbejdstidsaftaler og varslinger af 6. ferieuge - for dem, der har en!

Der må være tale et kommunalpolitisk behov for at reparere og fylde ud! Her rækker det nok ikke med engangsbeløb!



Budgetdrøftelserne i Hovedudvalg og MED-

udvalg for dagtilbud og skole var vedholdende og

endte på **medarbejdersiden i stor enighed**.

Jeg kunne således på vegne Center-MED for skole og dagtilbud – under henvisning også til Hovedudvalget – tilskrive alle relevante kommunale organer vedr. budget 2015 således:

**(uddrag**)

**Udtalelse fra medarbejderrepræsentanterne i forbindelse med behandlingen af nedenstående punkter på det ekstraordinære MED-møde i Center for Dagtilbud og Skole den 16. september 2014.**

**Budgetoplæg 2015**

Medarbejderrepræsentanterne i Hovedudvalget, det tidligere BKF-Medudvalg og nu også det ny MED-udvalg for Center for Dagtilbud og Skole har under hele drøftelsen af den kommunale budgetsituation samarbejdet med ledelsen i respekt for udfordringerne i den kommunale økonomi.

Dette har bl.a. givet sig til udtryk i den fælles forståelse af åbningen af budget 2014 med en ekstraordinær rammebesparelse til følge.

Ved behovet for yderligere reducering af de kommunale udgifter – endnu ca. 8 mio. - har medarbejderrepræsentanterne foreslået en lempelig budgetlægning for 2015, hvor personalereduktioner kan undgås imod en tilsvarende mindre styrkelse af den kommunale likviditet.

Med dette forslag følger medarbejderrepræsentanternes tilsagn om, at ”stå last og brast” om nødvendigt i budget 2016 samt en forventning om et tilsagn om ”at være med ved bordet” i 2017, hvor en bedring af økonomien forventes.

Budgetoplægget følger - til vores bekymring - et helt andet spor nemlig; at reservere penge til øgede sociale udgifter og en styrkelse af kassebeholdning på 14 mio. med en stillingsreducering og en afskedigelsesrunde til følge.

Dette synes ikke i overensstemmelse med ønsket om, på sigt, at reducere udgifterne på de sociale konti eller de generelle kommunalpolitiske udmeldinger i andre sammenhænge.

Et udvalg af centerets medarbejderrepræsentanter vil, for hvert af deres områder, fremsende mere specifikke budgetkommentarer adresseret Økonomi- og Planlægningsudvalget og Kommunalbestyrelsen med henblik på kvalificeringen af 2. behandlingen af budgettet for 2015.

**Initiativer på personaleområdet (forkortet)**

**Opsigelse af ikke-overenskomstmæssige fridage på personaleområdet.**

Det er pt. uklart præcist hvor mange og hvordan forskellige grupper af medarbejdere vil blive ramt ved en effektuering af forslaget. Nogle områder synes at kunne nøjes med en usikkerhed om en egentlig effekt, mens andre grupper som konsekvens vil have 2 til 3 flere arbejdsdage end i dag.

En del mindre grupper er omfattet af ……..

På det foreliggende grundlag, er det samlet set vores vurdering, at usikkerheden og de negative personalepolitiske meldinger blandt op til 2000 medarbejdere ikke står mål med en mulig mindre besparelse. Vi anbefaler, at man lader forslaget falde.

**Opsigelse af seniortid i henhold til Herlev-aftalen**

Den resterende del af den oprindelige aftale om seniortid foreslås i administrationens udspil opsagt.

De negative effekter er igen ude af proportioner med et økonomisk udkomme, der kun i meget beskedent omfang, vil have positiv indvirkning på de reducerede rammer.

Signalet er forkert og alt for dyrekøbt!

**Lokal særregel om 6. ferieuge.**

Vi har ingen særlige bemærkninger ud over, at visse OK-grupper slet ikke har ret til at holde en uge fri. Såfremt det er ønsket, at flere medarbejdere skal afstå fra udbetaling af den 6. ferieuge, kunne det overvejes lokalt at give denne mulighed.

Initiativerne vedr. lukketid, tillæg og arbejdstidsaftaler på rådhuset forudsætter vi forhandlet mellem de relevante parter.

Idet vi håber på et fortsat godt samarbejde

Medarbejderrepræsentanterne i Center for Dagtilbud og Skole

**Herlev Lærerforenings**

**Udtalelse ved behandling af budgetoplæg 2015**

**Generelt**

Der henvises til medarbejderrepræsentanternes budgetudtalelse fra Center for Dagtilbud og Skole af 16. september 2014 stilet til Økonomi og ………………

**Reformen & Lovindgrebet**

Herlev Lærerforening har i samarbejdet med Herlev Kommune skabt et særligt grundlag for håndtering af lovindgrebet som følge af lærerlockouten og dermed også det bedst mulige udgangspunkt for implementering af folkeskolereformen. I denne forbindelse er det søgt at afbøde virkningen af det faktum, at lærerne underviser markant flere timer, uden at få tilhørende forberedelsestid.

Det er samtidig lykkedes at skabe økonomisk grundlag for de øgede undervisningstillæg samt en fleksibel betjening af forældrene m.fl. - som vi kender det i dag - i en udgiftslet konstruktion. Det er vi oprigtigt tilfredse med. En regulær win win.

Alligevel har besparelser i skolevæsenet de seneste år nu sat sine spor i skolernes økonomi.

Det er ikke opløftende at konstatere, at 32 elever færre i skolevæsenet nu tager 1,2 mio. med sig ud - penge de ikke fik med sig ind.

**Elevtallet**

I budgetoplægget (s. 67) er de økonomiske konsekvenser af rammebesparelserne, 50 elever uden merudgifter og ændrede tjenestetidsaftaler opgjort som et minus på ca. 14 stillinger selv om den politiske forudsætning var at friholde lærerstillinger fra rammebesparelse 2014.

Bl.a. i denne forbindelse kunne vi gerne bruge de 2 mio.- kr. som Herlev Kommune får tildelt løbende til at implementere folkeskolereformen.

**Utilstrækkelig lønfremskrivning**

Som anført i vores budgetudtalelse for budget 2014 var lønfremskrivningen utilstrækkelig til at dække overenskomstens og lovindgrebets finansieringsbehov.

Hertil kommer, at der fortsat ikke i budgetoplægget tages højde for **reststigningen** – herunder de konkrete og ufravigelige anciennitetsstigninger**.**

Lønfremskrivningen er således igen født med et anseeligt underskud.

**Lockoutpengene** - ca. 5 mio.- ses ikke i skolebudgetoplægget, selvom KB har vedtaget, at de skal anvendes i folkeskolen og at der politisk og forvaltningsmæssigt er stillet et samarbejde om disse midler i udsigt.

**Kompetenceudvikling**

Finansieringen af kompetenceudvikling bl.a. til linjefagsniveau og inklusion er - Mærsk-millionen uagtet - en særlig udfordring, som HLF forventer et tæt samarbejde om.

Med forhåbninger om fortsat samarbejde om udvikling af Herlevs skolevæsen.

Herlev Lærerforening

Bent Larsen

Det er ikke altid godt at få ret! Slet ikke i dette tilfælde.

På rådhuset arbejdes der på højtryk for at finde ud af, om der er en ”kapital brøler” i budgettet.

Der er underskud over hele linjen. I større omfang end nogensinde før.

Der kan opregnes rigtig mange bud på, hvad der er gået galt. Overordnet ligner det en akkumuleret effekt af mange elementer:

Økonomien for bygninger er ved at blive overdraget til et andet center. Det medfører mindre økonomisk fleksibilitet. Fremskrivningen af budgetterne er ikke tilstrækkelig (reststigningerne). Ekstraordinære vikarudgifter pga. sammenfaldende kursusvirksomhed mv.

Kapitalisering af feriepenge ved udtræden af arbejdsmarkedet.

Og spiller det sprit ny lønsystem regnskabsmagerne et puds?

Det er næsten blot malurt i bægeret, at kommunen i forbindelse med frikøb af hjemfaldsklausuler tilfalder et engangsbeløb på kr. 79 mio.

Det ses af budgetaftalen, at det har man været klar over, da man gennemførte de ekstraordinære rammebesparelser og besluttede at styrke kommunekassen med 14 mio. Tillykke med sparegrisen!

**Fra styrelsens faste udvalg**

**Pædagogisk Forum**

Pædagogisk forum har det forgangne år haft flere temaer på dagsordenen. Før sommerferien 2014 debatterede vi udbyttet af kurserne i forbindelse med implementeringen af **den nye skolereform**. Kurserne på skolerne var struktureret forskelligt og udbyttet var også varieret.

Pædagogisk forum har også på møderne haft organisering af arbejdstid, opgaveoversigt, mødevirksomhed, den åbne skole og alle de andre ændringer skolereformen har medført, for at få indsigt i hvordan disse varetages på skolerne. Dette har, vanen tro og på trods af samme udgangspunkt, ikke været gjort ens.

**Inklusion** har også i år været et fast punkt på dagsordenen. Både lokalt og nationalt er der enormt fokus på, hvordan skolerne får etableret ordentlige forhold for de børn, man tidligere kunne anvise andre skoletilbud.

I Herlev arbejdes der videre med det kommunale **Inklusionsprojekt**, der fortsætter med fuld kraft og store ambitioner.

Det styres af en gruppe med repræsentanter for direktionen, centerchefen, forvaltningsfolk, organisationsrepræsentanter og ministeriets inklusionskonsulenter.

Der er nedsat arbejdsgrupper for div. delmål og der afholdes Kick-off møder i større fora og rapporteres til styregruppen i en lind strøm. Målet er en inklusionsstrategi primo 2016, hvor alle interessenter er implementeringsparate. Sideløbende er 90 lærere i år på ”inklusionskursus” og det forventes at blive fulgt op de kommende skoleår, så alle har været en tur igennem møllen.

Andre emner vi har berørt på møderne er brugerundersøgelsen, kompetenceudvikling, visible Learning og kreativ skoleudvikling. Disse punkter er blevet diskuteret med henblik på, at finde ud af hvor meget der arbejdes med / informeres om dem på

de forskellige skoler, og for at ”stikke fingeren i jorden” og fornemme kollegernes holdning til de forskellige emner. Bl.a. var det ret tydeligt, at mange lærere i kommunen savnede individuel kompetenceudvikling i deres fag.

Formanden for pædagogisk forum er også en del af **”Pædagogisk udviklings forum”** i hovedstaden vest (en sammenslutning af vestegnens lokale lærerforeninger). Dette forum holder møde 4 gange om året, og i indeværende skoleår er hovedtemaerne: Praktik, Inklusion og ”Hvad er god ledelse?”

**Fremtiden for Pædagogisk Forum?**

I lyset af formandens exit og justering en af kredsstyrelsens organisering, er det nødvendigt at prioritere kredsens midler.

I afsnittet ”fra vor egen verden” kan du læse om ideerne i denne henseende. For realisere tankerne er det nødvendig at omlægge resurserne fra driften af Pædagogiske Forum.

Forvaltningen har aldrig gjort brug af dette kredsfinansierede forum og vi har måske ikke selv været dygtige nok til at få det at svinge.

Det skal forsat være muligt, efter behov, at kunne mødes i styrelsesregi med vores særligt engagerede og indsigtsfulde kolleger for erfaringsudveksling mm.

Tak til dem, der slæbte og bar!

**Kursus- og arrangementsudvalget**

**Medlemskursus**

Året startede med vores traditionelle medlemskursus. I weekenden d. 24.-25. januar deltog 125 medlemmer på medlemskurset på Hotel Frederiksdal. Weekenden bød bl.a. på nyt om den aktuelle situation v/Gordon Ørskov Madsen og ”Kommunikation som redskab” v/Henrik Byager men også på hyggeligt og festligt samvær med glade kolleger, middag og dans til ”Marie og drengene”.

**DHL-stafet**

![MC900332834[1]]()På trods af regn og mudder var HLF igen i år klar med pølser, salat og drikkevarer i teltet i Fælledparken. Der var løbere fra alle skolerne og humøret var højt. Vi har de senere år oplevet en lavere tilslutning til stafetten, så tiden er nu inde til at finde en ny tradition i 2015.

**Pensionistskovtur**

En af de aktive pensionister Stig Bergmann stod i år for arrangementet. 29 veloplagte pensionister samt Formanden mødtes til morgenkaffe i Herlev Medborgerhus. Herefter gik turen til Københavns Rådhus, som bød på en spændende rundvisning og traktement med de traditionelle rådhuspandekager. Dagen sluttede med frokost i Medborgerhuset, hvor der også var nyt fra HLF, nyt fra skoleverdenen og næstformanden hilste på.

**Ny Lærerdag**

Vi kunne i år byde velkommen til ikke mindre end 27 nye kolleger, dejligt at der er så mange lærere, der har lyst til at arbejde i Herlev. Efter smørrebrødet var der indlæg om HLF, vores arbejdstid, løn og kontingent, ferie og ikke mindst tid til at stille spørgsmål.

**Arbejdsmiljøudvalget**

Da folketinget i april 2013 besluttede at afslutte lock-outen med indførelse af Lov 409 fra august 2014, var der umiddelbart to store udfordringer for medlemmernes arbejdsmiljø. Kunne der etableres fysiske rammer for at udføre lærerarbejdet på en sikkerhedsmæssig forsvarlig måde på skolerne, når nu der krævedes fuld tilstedeværelse og kunne der sikres en forsvarlig balance mellem opgaver og resurser, når det var lederne alene der skulle lægge de tidsmæssige rammer omkring arbejdet.

I samarbejde med andre underviserorganisationer blev der udarbejdet en inspirationsguide til etablering af lærerarbejdspladser. Guiden indeholder en vejledning i proces, principper for indretning, gode eksempler og en oversigt over lovkrav. Et rigtig godt materiale at tage udgangspunkt i.

**Men gælder det i Herlev?**

I administrationsgrundlaget / fælles forståelsen er der en pulje timer, hvor man ikke nødvendigvis **skal udføre sit arbejde på arbejdspladsen. Men der** står også, at hvis man vælger det, kan man udføre sit arbejde på skolen. Desuden er der lagt op til mere fælles forberedelse og samarbejde. Der er altså også på skolerne i Herlev brug for flere og bedre lærerarbejdspladser, mødefaciliteter m.m. På møder med skolernes arbejdsmiljørepræsentanter har vi fulgt, hvordan det så er gået. Desværre er ikke alle skolerne lige godt med. Der mangler både kvadratmeter og penge.

Det er en væsentlig stressfaktor, hvis man ikke har tid nok til sit arbejde. Særlig galt bliver det, hvis man ikke har indflydelse på, hvilke opgaver, der skal løses og hvordan de skal løses. Med administrationsgrundlaget / fælles forståelsen har vi skabt bedre rammer end mange andre steder i landet. Men den øgede undervisningsmængde presser arbejdsmiljøet. Det er en stor opgave for kredsen, tillidsfolk og arbejdsmiljørepræsentanter

fortsat at være i dialog med center for skole og dagtilbud og skolelederne, for at få lærernes opgaver, skolernes arbejdsgange og forventningerne til kvalitet bragt i bedre balance med resurserne.

Til det arbejde har vi bl.a. Anne Parbst siddende som gennemgående figur i arbejdsmiljøgruppen dels på Lindehøjskolen, dels i MED-udvalget for DASK og dels i Hovedudvalget.

Her i foråret vil der blive gennemført en arbejdspladsvurdering (APV) på skoleområdet. Vi håber meget på, at den kan bruges i arbejdet med at sikre lærerne et bedre arbejdsmiljø.



**Generelle anliggender**

**ILO`s afgørelse i DLF klagesag**

ILO har behandlet den klage som DLF og FTF har fremsendt med påstand om brud på kernekonventionerne.

*ILO blev grundlagt i 1919 og blev en del af FN`s specialkontor i 1946. Trepartsstrukturen give lige vægt til organisationerne, arbejdsgiverne og regeringerne for at sikre, at arbejdsmarkedets parters synspunkter kan findes i den fastlagte politik.*

**

Klagen omhandler forløbet ved OK-13, hvor det viste sig, at resultatet var fastlagt allerede fra forhandlingernes opstart, da folkeskolereformen skulle finansieres ved en ændring af lærernes arbejdstidsaftale. Det viste sig svært for regeringen at holde rollerne som henholdsvis lovgiver og arbejdsgiver adskilt. Ligesom regeringens stærke indblanding forhindrede de frie forhandlinger.

Derudover påpegede klagen, at lovindgrebet – som en del af den danske model - tilsidesatte den ene part i forhandlingerne.

ILO har givet klagerne medhold på en række områder og udtrykker forventninger om, at regeringen vil udfolde bestræbelser på at fremme frie og åbne forhandlinger som måden at fastlægge arbejdsvilkårene for ansatte i undervisningssektoren på - herunder arbejdstiden.

ILO beder herefter om at blive orienteret om forløbet af de kommende overenskomstforhandlinger og udtrykker forventning om, at de principper, som er beskrevet i ILO`s svar vil ligge til grund for regeringens ageren.

**Medlemmernes ytringsfrihed**

I kølvandet på reformen og lov 409 har der været en række eksempler på, at arbejdsgivere har viftet lærerne om næsen med trusler, advarsler eller afskedigelse.

Årsagen er angiveligt, at man i nogle kommuner søger at undgå kritiske holdninger og udsagn i den offentlige debat.

DLF har produceret en video beregnet til møder i faglige klub og fra sidst i januar vil en publikation blive lagt på foreningens hjemmeside.

Emnet er både aktuelt og særdeles alvorligt og er der da også et par indslag i redegørelsen om ytringsfriheden, der har gjort særligt indtryk.

Ud over, at der er vide grænser for ytringer for offentligt ansatte - ikke mindst som privatperson eller i faglige sammenhænge - er der også visse begrænsninger.

Man må ikke fremsige åbenbart urigtige oplysninger eller ringeagtsytringer. Det bliver stærkt frarådet at omtale f.eks. en borgmester som en ”understimuleret thalidomid-chimpanse”. Denne opfordring er hermed videregivet. Sådanne udsagn kan jo risikere at hænge ved☺

Senest har DLF besluttet at stævne Odense kommune for at have givet en mangeårig og anerkendt lærer en skriftlig advarsel og trussel om fyring. Sagen er principiel. Ytringsfriheden på skoleområdet er under pres. Emnet er et af foreningens 5 indsatsområder beskrevet nedenfor.



**Danmarks Lærerforenings 5 indsatsområder**

Lov 409 har fundamentalt ændret grundlaget for foreningens arbejde for at sikre medlemmernes arbejdssituation.

Strategiplanen er et udtryk for, hvordan foreningen i den aktuelle situation vil fokusere sin indsats.

Planen skal omfatte alle medlemmer. Hos det enkelte medlem ligger den professionelle ansvarsfølelse dybt, men som bekendt har vi det forskelligt med at lægge ansvaret fra os, når de nødvendige opgaver ikke kan løses indenfor arbejdstiden.

I nogle situationer er det dybt krænkende for læreridentiteten ikke at kunne gøre arbejdet godt nok, mens det i andre er en arbejdsmæssig lettelse at kunne sige, at nu har jeg fri.

Sammenholdet er dermed udfordret. Det er afgørende, at arbejdet er synligt og at alle medlemmerne konkret oplever, at foreningen bakker dem op i deres daglige arbejde.

De 5 indsatsområder er at:

* Fastholde og styrke sammenholdet blandt medlemmerne
* Få politikerne til at tage ansvar for, at skolerne kan lykkes med opgaven
* Konkrete forbedringer af lærernes arbejdssituation
* Forsvare lærernes ytringsfrihed og mulighed for at påpege problemer over for ledelsen
* Sikre TR`s og AMR`s vilkår for at kunne løse opgaven

For hvert indsatsområde er der nøje beskrevet: Mål / Formål / Konkrete aktiviteter / Rollerne for de forskellige niveauer i foreningen / Succeskriterier / Tidsplan.

Der er også rum for lokale initiativer.

 **”Sveskens venner”**

Har til formål at få ”svesken på disken” i folkeskoledebatten og tilfalder derfor en person, som på markant vis har haft vægten på:

* Åbenhed om sin dagsorden - der skal ikke være fejet noget ind under gulvtæppet
* Sine meningers mod, også de ømme punkter
* Forbindelse til folkeskolens virkelighed

Dette herlige initiativ er groet hos tidligere og nuværende hovedstyrelsesmedlemmer samt den tidligere formand for fælleslærerrådet og den tidligere formand for lærerkredsen samt en kendt debattør. Alle med ophav i Ballerup.

Det handler om at sætte fokus på debatten om ytringsfrihed om folkeskolen. Projektet er i den grad non profit, men et lokale til den årlige kåring, samt præmien (svesker) og nødvendigt diverse gør, at initiativet er støtte af en række kredse med 500,- kr., heriblandt Herlevkredsen.

**De nominerede er:**

Thomas Aastrup Rømer

Jan Andreasen

Niels Christian Saur

Erik Schmidt

Karsten Braüner

Kåringen til Årets Sveske foregår den 28. januar 2015 i Forsamlingshuset, Onkel Dannys Plads, København. Repræsentanter for kredsen deltager.

Kåret blev: Erik Schmidt. Motiveringstalen blev fremfør af Skuespileren, Flemming Jensen.

**OK-15**

Egentlig er der tale om en helt traditionel kravopstilling: Procentuelle lønstigninger, sikring af reallønnen mmm.

Det er ikke stillet krav om ophævelse/bortfald af lov 409 (arbejdstidsloven), men i stedet om vilkår, der gør det muligt at lykkes med arbejdet som lærer.

Det er denne forbindelse, det bliver mere end almindeligt spændende. Bekymringer går på, at det næppe er muligt at få et resultat godkendt af medlemmerne, hvis det fremstår som en kanonisering af lov 409. Der må altså være ”boller på suppen” i forhandlingsresultatet. I modsat fald får ABC ret i de foruroligende konstateringer - i de mange artikler i dagbladende medio januar - om risikoen for konflikt, som han på alles vegne helst undgår.

Forskere, skoleledere, debattører m.fl. står på nakken af hinanden med opfordringer til KL om at tage lærerne med i arbejdet for at få skolereformen sat reelt i spil. Opfordringen gives hermed videre. I skal nok få hele æren!



Resultaterne om MED-systemet, vilkår for AMR og TR og praktik i folkeskolen er også dagsorden i organisationsforhandlingerne.

Og så er der jo en ”snak” om eksproprierede OK-midler fra OK-13 og - nåh Ja! - En mindre detalje om en aftalt lønudvikling i OK-perioden på - 3 år?

Måske kan alt fremlægges på generalforsamlingen den 20. marts. Hvis ikke! – jeg er ked af at sige det – så er der endnu mere grund til at mødes!

**RECEPTION…..**

|  |  |  |  |
| --- | --- | --- | --- |
|  | **Resultatopgørelse for perioden 01.01.14 til 31.12.14** |  |  |
|  |  |  |  |  |  |  |  |  |  |
|  |  |  |  | **Regnskab** |  | **Budget**  |  | **Budget**  |  |
|  |  |  |  | **2014** |  | **2014** |  | **2015** |  |
|  | **Indtægter:** |  |  |  |  |  |  |  |
| 1 | Kredskontingent |  | 1.191.349,00 |  | 1154 |  | 1154 |  |
| 2 | Renteindtægt |  | 3.586,87 |  | 5 |  | 5 |  |
| 3 | Akutfonden |  | 117.133,00 |  | 118 |  | 118 |  |
| 4 | Administration af Særlig Fond | 12.000,00 |  | 12 |  | 12 |  |
| 5 | **Indtægter i alt** |  | **1.324.068,87** |  | **1289** |  | 1289 |  |
|  |  |  |  |  |  |  |  |  |  |
|  | **Udgifter:** |  |  |  |  |  |  |  |  |
| 6 | Gebyrer |  |  | 3.929,80 |  | 4 |  | 4 |  |
| 7 | Porto |  |  | 3.503,00 |  | 5 |  | 4 |  |
| 8 | Forsikringer |  | 14.479,38 |  | 15 |  | 15 |  |
| 9 | Abonnementer |  | 6.781,50 |  | 10 |  | 10 |  |
| 10 | Kontorartikler |  | 8.641,36 |  | 8 |  | 8 |  |
| 11 | Inventar og vedl. |  | 6.430,70 |  | 8 |  | 8 |  |
| 12 | Telefon |  |  | 12.496,08 |  | 16 |  | 16 |  |
| 13 | EDB-udstyr samt drift | 19.970,57 |  | 20 |  | 20 |  |
| 14 | Husleje, lys og varme | 117.565,42 |  | 105 |  | 105 |  |
| 15 | Lejlighed - forbedringer | 63.000,00 |  | 0 |  | 0 |  |
| 16 | Rengøring kontor |  | 20.074,50 |  | 21 |  | 21 |  |
| 17 | Frikøb |  |  | 607.160,36 |  | 608 |  | 615 |  |
| 18 | Vederlag formand |  | 78.501,78 |  | 78 |  | 79 |  |
| 19 | Funktionsløn |  | 72.179,96 |  | 72 |  | 72 |  |
| 20 | Mødevederlag |  | 15.450,08 |  | 17 |  | 17 |  |
| 21 | Kørsel |  |  | 8.845,68 |  | 10 |  | 10 |  |
| 22 | Kongres |  |  | 8.980,00 |  | 15 |  | 10 |  |
| 23 | Styrelsesmøder |  | 15.764,21 |  | 20 |  | 20 |  |
| 24 | Telefongodtgørelse |  | 2.189,00 |  | 8 |  | 8 |  |
| 25 | Kursusdeltagelse |  | 6.765,00 |  | 15 |  | 15 |  |
| 26 | Styrelseskursus |  | 0,00 |  | 10 |  | 10 |  |
| 27 | Medlemskursus |  | 248.771,00 |  | 125 |  | 125 |  |
| 28 | *Hensat fra 2013* |  | *-150.000,00* |  | 0 |  | 0 |  |
| 29 | Pensionistarrangementer | 11.800,09 |  | 15 |  | 15 |  |
| 30 | Generalforsamling |  | 21.126,00 |  | 15 |  | 15 |  |
| 31 | *Hensat til 2015* |  | *25.000,00* |  | 0 |  | 0 |  |
| 32 | Medlemsmøder/arrangementer | 14.763,63 |  | 20 |  | 15 |  |
| 33 | Faglig aktivitet |  | 1.402,45 |  | 5 |  | 5 |  |
| 34 | Kontingent - HV |  | 7.852,00 |  | 8 |  | 8 |  |
| 35 | Repræsentation |  | 5.544,85 |  | 6 |  | 6 |  |
| 36 | Revision  |  |  | 9.737,90 |  | 10 |  | 10 |  |
| 37 | Beretning |  |  | 7.982,50 |  | 8 |  | 8 |  |
| 38 | Øreafrunding |  | 0,00 |  | 0 |  | 0 |  |
| 39 | Hjemmeside klon |  | 210,00 |  | 1 |  | 1 |  |
| 40 | Pensioner |  |  | 26.067,90 |  | 26 |  | 26 |  |
| 41 | **Udgifter i alt** |  | **1.322.966,70** |  | **1304** |  | **1301** |  |
| 42 | **Resultat** |  |  | **1.102,17** |  | **-15** |  | **-12** |  |
|  |  |  |  |  |  |  |  |  |  |

|  |  |  |  |  |
| --- | --- | --- | --- | --- |
| ***Balance pr. 31.12.14*** |  |  |  |  |
|  |  |  |  |  |  |  |
| **Aktiver:** |  |  |  |  |  |  |
| *Lån & Spar 1019810425* |  |  | 444.022,57 |  |
| *Danske Bank 7 14 17 34* |  |  | 397.471,20 |  |
| *Tilgodehavende kontingent* |  |  | 10.705,00 |  |
| *Periodisering - Akut fond* |  |  | 116,20 |  |
| Værdi Kryolitbo |  |  |  | 660.000,00 |  |
| **Samlede aktiver:** |  |  |  |  | **1.512.314,97** |
|  |  |  |  |  |  |  |
| **Passiver:** |  |  |  |  |  |
| *Skyldig A-skat - feriepenge* |  |  | 531,00 |  |
| *Forudbetalt kontingent* |  |  | 737,00 |  |
| *Hensættelser (til generalforsamling 2015)* |  | 25.000,00 |  |
| Skyldig DLF |  |  |  | 0,00 |  |
| Gæld i alt |  |  |  |  | **26.268,00** |  |
|  |  |  |  |  |  |  |
| *Egenkapital pr. 01.01.14* |  |  | 1.484.944,80 |  |
| Resultat 2014 |  |  |  |  1.102,17  |  |
| *Egenkapital pr. 31.12.14* |  |  | **1.486.046,97** |  |
| **Samlede passiver:** |  |  |  |  | **1.512.314,97** |
|  |  |  |  |  |  |  |
| **Særlig Fond:** |  |  |  |  |  |
| ***Resultatopgørelse for perioden 01.01.14-31.12.14*** |  |
|  |  |  |  |  |  |  |
| **Indtægter:** |  |  |  |  |  |
| Rente af bankkonto |  |  |  | 7.085,33 |  |
| Rente af obligationer |  |  |  | 3.467,93 |  |
| **I alt** |  |  |  |  | **10.553,26** |  |
|  |  |  |  |  |  |  |
| **Udgifter:** |  |  |  |  |  |  |
| *Kurstab 4% Nykredit* |  |  | 2.450,78 |  |
| *Administation af Særlig Fond* |  |  | 12.000,00 |  |
| Revision |  |  |  |  | 0,00 |  |
| Gebyrer |  |  |  |  | 270,00 |  |
| **I alt** |  |  |  |  | **14.720,78** |  |
|  |  |  |  |  |  |  |
| **Resultat:** |  |  |  | **-4.167,52** |  |
|  |  |  |  |  |  |  |
| ***Balance pr. 31.12.14*** |  |  |  |  |
|  |  |  |  |  |  |  |
| **Aktiver:**  |  |  |  |  |  |
| *Bankkonto 101-98-10689* |  |  | 1.393.548,75 |  |
| *4 % Nykredit nom. 67271,49* |  |  | 70.635,06 |  |
| **Samlede aktiver:** |  |  |  |  | **1.464.183,81** |
|  |  |  |  |  |  |  |
| **Passiver:** |  |  |  |  |  |
| *Egenkapital pr. 01.01.14* |  |  | 1.468.351,33 |  |
| Årets resultat |  |  |  | -4.167,52 |  |
| **Samlede passiver:** |  |  |  |  | **1.464.183,81** |

**Kontingentforslag for perioden 01.04.2015 – 31.3.2016**

Fraktion 1-2, almindelige medlemmer HLF kr. 108 + DLF kr. 100 **kr. 208**

Fraktion 4, pensionister HLF kr. 40 + DLF kr. 71 **kr. 111**

Fraktion 6, særlige medlemmer HLF kr. 40 + DLF kr. 94 **kr. 134**

Betalingen er pr. måned.

Stiger DLF’s kontingent pr. 1. januar 2016, stiger ovenstående beløb tilsvarende pr. 01.01.16.

**Forslag til ydelser og vederlag**

 **01.04.15–31.-07.-15 01.08.15–31.03.2016**

**Frikøb**:

Formand 203 203

Tillidsrepræsentanter 6 x 80 / 4 x 80 480 320

Pædagogisk Forum 5 x 24 / 0 120 0

Frikøbspulje: 2195 2475

Næstformand

Kasserer

Yderligere generalforsamlingsvalgte x 2

I alt **2998 2998**

Frikøbet afregnes som bruttotimer.

Formanden frikøbes fuld tid med beskæftigelsesresten efter det kommunale MED-frikøb.

Frikøbspuljen administreres i valgperioden af Styrelsen efter indstilling fra koordinationsudvalget, idet der samtidig tages stilling til om resursen udmøntes i tid eller i specielle tilfælde som tillæg.

Kørsel godtgøres efter told- og skattestyrelsens regler om rejse- og befordringsgodtgørelse.

Der ydes time- og dagpenge iht. kommunal takst jf.. ”Cirkulære om tjenesterejseaftalen” af 30.6.2000, § 22 stk. 3.

Desuden vil formanden kunne få refunderet udgifter efter regning.

Der ydes op til kr. 200 pr. måned til internetopkobling til de generalforsamlingsvalgte.

Formandshonoraret fastsættes som et fast kronebeløb på 61.000 kr. i 31.03.00 niveau, pensionsgivende.

Funktionsløn til generalforsamlingsvalgte, dog ikke formand, 14.000 kr. i 31.03.00 niveau, pensionsgivende.

Herlev, den 9. feb. 2015

Anne-Marie Eskildsen

Kredskasserer

**Resultat/regnskab og budget**

**Særlig Fond**

**Kontingent og Ydelser og vederlag**